जापान की 116 साल की महिला को गिनीज ने दिया सबसे बुजुर्ग व्यक्ति का खिताब  
तनाका का जन्म दो जनवरी, 1903 को हुआ था
आठ भाई-बहनों में सातवें नंबर पर हैं तनाका
तनाका के चार बच्चे, एक बच्चे को गोद भी लिया
‘गिनीज वर्ल्ड रिकॉर्ड्स' ने 116 साल की जापानी महिला को शनिवार को विश्व के सबसे बुजुर्ग जीवित व्यक्ति के खिताब से नवाजा है. गिनीज वर्ल्ड रिकॉर्ड्स ने शनिवार को एक समारोह में काने तनाका के नाम इस रिकॉर्ड को आधिकारिक रूप से मान्यता दी. समारोह का आयोजन दक्षिण पश्चिम जापान के फुकुओका में एक नर्सिंग होम में किया गया.
जश्न मनाने के लिए उनके परिवार के सदस्य एवं मेयर भी मौजूद थे. तनाका का जन्म दो जनवरी, 1903 में हुआ था. वह आठ भाई-बहनों में सातवें नंबर पर हैं. उन्होंने 1922 में हिदेओ तनाका से शादी की थी और उनके चार बच्चे हैं. उन्होंने एक बच्चे को गोद भी लिया था.
इससे पहले सबसे बुजुर्ग जीवित व्यक्ति का खिताब जापान की ही एक अन्य महिला चियो मियाको के नाम था जिनका 117 की उम्र में पिछले साल जुलाई में निधन हो गया था.
जापान के लोगों की उम्र अमूमन लंबी होती है और सबसे बुजुर्ग व्यक्तियों की सूची में उनका वर्चस्व रहता है. भले ही खान-पान में बदलाव या मोटापा बढ़ रहा है लेकिन यहां यह अब भी दुर्लभ है. जापानियों की पाक परंपरा में मछलियों, चावल, सब्जियों एवं कम वसा वाले खाने को ज्यादा तरजीह दी गई है.

तनाका को अब तक का सबसे बुजुर्ग व्यक्ति बनने के लिए अभी कई और बरस गुजारने होंगे. गिनीज विश्व रिकॉर्ड के मुताबिक यह रिकॉर्ड फ्रांस की महिला जियाने लुई कालमें के नाम है जो 122 साल की थीं.